तेंदूपत्ता संग्राहकों की राशि 300 बढ़ी, 1800 रुपए प्रति बोरा मिलेगा
महासमुंद | जिले में इस साल एक लाख से अधिक तेंदूपत्ता मानक बोरा संग्रहण का लक्ष्य रखा गया है। राज्य शासन ने इस साल संग्राहकों को अधिक लाभ देने के उद्देश्य से तेंदूपत्ता संग्रहण पारिश्रमिक राशि की दर 1500 रुपए से बढ़ाकर 1800 रुपए प्रति मानक बोरा की गई है। इसी तरह शाखकर्तन कार्य की दर 40 रुपए से बढ़ाकर राशि 52 रुपए प्रति मानक बोरा किया गया है।
राज्य शासन ने इसी तरह फड़ मुंशियों के हितों को ध्यान में रखते हुए उन्हें साल में 8 माह तक 200 रुपए प्रति माह की दर से साइकिल भत्ता प्रदान करने और 25 हजार रुपए का समूह बीमा कराने का निर्णय लिया है। प्रबंध संचालक, जिला लघु वनोपज सहकारी संघ मर्यादित महासमुंद ने बताया कि महासमुंद जिले में 75 प्राथमिक वनोपज सहकारी समितियां संचालित है। इसके तहत 795 संग्रहण केंद्रों में 95 हजार तेंदूपत्ता संग्राहक परिवार तेंदूपत्ता संग्रहण करते हैं। उन्होंने बताया कि इस साल हरा सोना अर्थात उच्च गुणवत्ता के तेंदूपत्ता का संग्रहण के लिए शाखकर्तन (बुटा छोपाई) का प्रशिक्षण वन परिक्षेत्र स्तर पर 15 फरवरी से 1 मार्च के बीच किया गया। प्रशिक्षण में बताया गया कि शाखकर्तन कार्य के दौरान वनों में आग का प्रयोग नहीं किया जाए। प्रशिक्षण में जिला वनोपज सहकारी यूनियन के सभी प्राथमिक वनोपज सहकारी समितियों के पोषक अधिकारी, समिति प्रबंधक व फड़मुंशी उपस्थित थे।
hin_Deva hin_Deva hin_Deva